Den mystiske orangefarvede genstand måler knap 2 meter og vejer knap 9 kilo. - Jeg er helt tom. Jeg ved ikke hvad det er, siger fiskehandler Hans Skov til TV2/NORD. Alle, som har været forbi Hans Skovs fiskehandel, er blevet spurgt om, de vidste, hvad genstanden skulle bruges til, men ingen har et bud. - Jeg troede først, det var en netsonde, men de fiskere, jeg har talt med, siger, at den tror de ikke på, siger fiskehandler Hans Skov. Og for at gøre det hele mere mystisk, så blinker en lille lampe inde i genstanden hele tiden - og det har den gjort det lige siden, Hans skov fandt den på stranden. -Det er ingen, der ved noget om den - jeg ved det slet ikke, siger fiskehandler Hans Skov til TV2/NORD. Nu spørger han TV2/NORDs seere om hjælp. - Bare jeg kan få min nysgerrighed stillet, så er jeg godt tilfreds. Det er træls, man ikke ved, hvad det er for noget skidt, man går og samler op, siger fiskehandler Hans Skov. Hvis du ved, hvad genstanden på billedet skal bruges til, så skriv til redaktion@tv2nord.dk eller via vores Facebook-side og fortæl os det. Forhåbentligt vender vi så tilbage med svaret.

Opsummering:
For to måneder siden fandt en mand fra Tuen ved Tversted en mystisk genstand på stranden. Han tog den med hjem og har lige siden prøvet at finde ud af hvad det er - uden held.